Հայաստանյան ամառ, հայկական գույներ ու տրամադրություն: Աշխարհի տարբեր երկրներում ապրող շուրջ 400 պատանի ու երիտասարդ Սփյուռքի նախարարության «Քայլ դեպի տուն» ծրագրի շրջանակներում, շատերն առաջին անգամ, իրենց քայլը կատարեցին դեպի Հայաստան: Քայլ, որը բեկումնային եղավ նրանցից յուրաքանչյուրի համար՝ յուրովի: Մեկը վերգտավ իր հայրենիքը, մեկ ուրիշը ձեռք բերեց նոր ընկերներ, մյուսը՝ առաջին անգամ գրեց իր անունը մաշտոցյան տառերով, մեկ ուրիշն էլ առաջին անգամ սիրահարվեց և ամենակարևորը՝ երկու շաբաթ վայելեց իր հայրենիքի օդը, արևը, մարդկանց ջերմությունը, սարերի ու լեռների հպարտ գեղեցկությունը, շփվեց իր նման, պարզապես տարբեր երկրներում ապրող հասակակիցների հետ: